Taggara n ddurt, tameddit, ḥulfaɣ amzun sekreɣ s umexluḍ n yiḥulfan-iw, ruḥeɣ ɣer uxxam n Salma Karama, mi uwḍeɣ ɣer din kecmeɣ ɣer tebḥirt s tsusmi, ḥusseɣ s yiwen n wafud ameqqran idegger-iyi, yessiweḍ-iyi ɣer umaḍal d axalaf d asugnan ur yesɛi imenɣi, ur yesɛi leɛtab, ufiɣ-d iman-iw gar yisekla i yemcebbaken d yijeǧǧigen, uẓiɣ ɣer tewwurt, zziɣ ɣer tama walaɣ Salma teqqim ɣef tqejmurt n usɣar, tedduri i tili ddaw n useklu n lyasmin deg wadegnni anda i neqqim ddurt iԑeddan, uẓiɣ ɣur-s s tsusmi, ur tḥerrek ara amzun teḥṣa uqbel belli ad d-asseɣ, mi qqimeɣ ɣer tama-s , tmuqel-iyi-d ɣer wallen azal n yiwet n yiwet n ddqiqa, terra-d nnehta s telqey, tuɣal tmuqel mbeɛid, tettwali aɣelluy n yiṭij, yiss i ikeffu wass i wakken ad dikcem yiḍ. Kra n tasinin kan mbeɛd, Salma tezzi-d udem-is teṭṭef-d afus-iw s tergagit, ṣṣut-is yecba nnehta n win i illuẓen ur yezmir ad d-yehder tenna-d : «muqel-d ɣer wudem-iw a yameddakel, muqel-d ɣer wudem-iw mliḥ , tfehmeḍ ayen akk i tebɣiḍ ad ak-t-id-iniɣ s wawal, muqel-d ɣer wudem-iw a win i ḥemmleɣ, muqel-d mliḥ a gma ».